Ճակատագրի բերումով հայերն ապրում են աշխարհի գրեթե բոլոր հորիզոնականներում. ստանում են օտարալեզու կրթություն, դառնում այլոց մշակույթների կրողներ: Սակայն արյան կանչով բազմաթիվ հայորդիներ ուզում են ավելին իմանալ իրենց նախնյաց երկրի և համաշխարհային քաղաքակրթության մեջ հայերի ներդրումների մասին: Բայց, ցավոք, ոչ բոլորն են տիրապետում մայրենիին: Շատ ու շատ երիտասարդներ էլ, ծնված լինելով արտերկրում, ոչ միայն չեն խոսում մայրենի լեզվով, այլև չեն եղել հայրենիքում. նրա մասին միայն լսել են: Հայաստանի և հայոց պատմության մասին անգլերեն լեզվով գրվել է բավական հարուստ գրականություն, և նրանք, իհարկե, հնարավորություն ունեն կարդալու իրենց նախընտրած գրքերն ու հոդվածները: Այդ հրատարակությունները, որքան էլ արժեքավոր են, հաճախ, սակայն, անդրադառնում են մեկ կամ մի քանի առանձին հարցերի կամ էլ թեմատիկ են՝ շատ մասնագիտական. նյութերը ներկայացված են չափազանց մանրակրկիտ: